Robert Viiber

Robert Viiber (sündinud 31. jaanuaril 1997 Rakveres) on eesti võrkpallur.

Alates 2015. aastast on ta olnud Eesti võrkpallikoondise liige ning hooajast 2023/24 mängib ta Rumeenia kõrgliigaklubis CSA Bucuresti Steaua.

Sportlaskarjäär

Koondis

Noortekoondis
Robert kuulus aastatel 2012–2017 Eesti noormeestekoondisse (sündinud 1997 ja hiljem), kelle treeneriteks olid Oliver Lüütsepp ja Ülari Kaibald. Suurematel rahvusvahelistel võistlustel valikturniiridest kaugemale ei jõutud.

Eesti võrkpallikoondis
Robert liitus esmakordselt Eesti võrkpallikoondisega 2015. aastal, kui kuulus koondise nimekirja Euroopa Liiga mängudel. Ta on esindanud Eestit Euroopa meistrivõistluste finaalturniiril ühel korral (2021). Euroopa Liigas on ta kuulunud koondisse viiel turniiril (2018, 2019 alagrupifaasis, 2021, 2022 ja 2023).

Klubivõrkpall

2011–2017 Eesti meistriliigas
Robert Viiber oli Rakvere Spordikooli kasvandik ning hooaja 2011/12 keskel (vaid 14-aastaselt) sai ta esimesed mängud Eesti meistriliiga tasemel kohaliku võistkonna Rakvere Grossi Toidukaubad ridades. Ta sai mänguaega üldiselt vahetusmängijana Ronald Järve asemel ajal, kui põhisidemängija Hardi Paas oli vigastusega eemal. Robert kuulus meeskonda (uue nimega Rakvere FruitXpress) uuel hooajal (2012/13) olles taas põhiliselt varumängija rollis. Meeskond osales mõlemal hooajal Eesti karika- ja meistrivõistlustel ning Schenker Liigas, kuid medalimängudele ei jõutud.

Hooajal 2013/14 alustas tegevust Rakvere võrkpalliklubi, kuhu kuulus ka Robert. Samal aastal asus ta Audentese Spordikooli õppima ning kuulus ka Danpower Võru/NK ridadesse. Meeskonnad võtsid osa samuti nii Eesti karika- ja meistrivõistlustest kui Schenker Liigast, kuid kummagi meeskonnaga medalitele ei jõutud.

Hooajaks 2014/15 vahetas Viiber klubi ning liitus Bigbank Tartuga, kus ta mängis kolm järjestikust hooaega. Nende kolme hooaja jooksul võideti ühel korral Schenker Liiga ning jõuti kahel korral finaali Eesti meistrivõistlustel. Esimesel hooajal (2014/15) osaleti ka CEV Cupi eelringis ja CEV Challenge Cupil, kus jõuti 1/16 finaali. Kui algselt võeti Robert Bulgaaria sidemängija Georgi Topalovi kõrval teiseks sidemängijaks, siis juba esimese hooaja alguses suutis ta murda end põhikoosseisu.

2017–... Välisliigades
Hooajaks 2017/18 sõlmis ta oma esimese välislepingu ning liitus Portugali meistriliigaklubiga Fonte do Bastardo, kus ta täitis põhiliselt vahetusmängija rolli. Klubi osales tugevuselt kolmandas Eurosarjas, CEV Challenge Cupil, kus jäädi pidama 1/16 finaalis. Portugali meistriliigas saadi viies koht ning Portugali karikavõistlustel langeti konkurentsist veerandfinaalis.

Hooajaks 2018/19 siirdus ta Tšehhi meistriliigaklubisse Odolena Voda Aero põhisidemängijaks ning esindas meeskonda kaks hooaega. Esimesel hooajal jäädi Tšehhi karikavõistlustel pidama eelringi ning Tšehhi meistrivõistlustel jõuti veerandfinaali. Teisel hooajal (2019/20) jäädi taas Tšehhi karikavõistlustel pidama eelringidega; Tšehhi meistriliiga hooaeg peatati kevadel koroonapandeemia tõttu ning play-offideni ei jõutud.

Hooajaks 2020/21 vahetas Robert Tšehhi siseselt klubi ning sõlmis lepingu Tšehhi meistriliigaklubiga Pribrami Kocouris, kus ta sai täita põhisidemängija rolli. Klubi alustas hooaega väga kehvasti, olles aasta lõpus liigatabeli viimasel positsioonil. 2020. aasta lõpus vahetaski Viiber koduklubi ning siirdus Itaalia esiliigaklubisse Cantu Pool Libertas. Klubi jõudis Itaalia esiliigas veerandfinaali, mis andis lõppkohaks põhiturniiri tulemuste alusel kaheksanda. Viiber oli meeskonna põhisidemängija.

Hooajaks 2021/22 liitus ta Prantsusmaa esiliigaklubiga Grand Nancy. Klubi osales Prantsusmaa karikavõistlustel, kus eelringist edasi ei pääsetud. Prantsusmaa esiliiga lõpetati kolmanda kohaga. Viiber kuulus üldiselt meeskonna põhikoosseisu.

Hooajaks 2022/23 siirdus ta Rumeenia meistriliigaklubisse SCM Craiova, kus ta hakkas kandma juba harjumuspärast põhisidemängija rolli. Klubi osales tugevuselt teises Eurosarjas, CEV Cupil, kus jäädi pidama 1/16 finaali. Võideti Rumeenia karikavõistlused ning saadi Rumeenia meistriliigas kolmas koht.

Saavutused

Klubivõrkpall
Balti liiga
2014/15  Bigbank Tartuga
2016/17  Bigbank Tartuga

Riikide meistrivõistlused
2014/15  Eesti meistrivõistlused Bigbank Tartuga
2016/17  Eesti meistrivõistlused Bigbank Tartuga
2022/23  Rumeenia meistrivõistlused SCM Craiovaga

Välismaa esiliigad
2021/22  Prantsusmaa esiliiga Grand Nancyga

Riikide karikavõistlused
2022/23  Rumeenia karikavõistlused SCM Craiovaga

Koondis
2018  Euroopa Kuldliiga
2021  Euroopa Kuldliiga

Tunnustus
Hooaeg 2014/15 Eesti parim noorvõrkpallur noormeestest.

Viited

Välislingid
Robert Viiber Mängija ülevaade CEV kodulehel
Robert Viiber Eesti Võrkpalli Liit
Robert Viiber Volleybox

Eesti võrkpallurid
Sündinud 1997